CK ดีดกลับ 2% ลุ้นชิงส่วนแบ่งงานรัฐ 25% คาดรายได้ปีนี้แตะ 3.5 หมื่นล้านบาท
CK ดีดกลับ 2% ลุ้นชิงส่วนแบ่งงานรัฐ 25% คาดรายได้ปีนี้แตะ 3.5 หมื่นล้านบาท ล่าสุด ณ เวลา 10.52 น. ราคาอยู่ที่ 24.80 บาท เพิ่มขึ้น 0.50 บาท หรือ 2.06% สูงสุดที่ระดับ 24.90 บาท ต่ำสุดที่ระดับ 24.40 บาท มูลค่าการซื้อขาย 119.33 ล้านบาท
16 ก.พ. 2561

ผู้สื่อข่าวรายงานว่า ราคาหุ้น บริษัท ช.การช่าง จำกัด (มหาชน) หรือ CK ณ เวลา 10.52 น. ราคาอยู่ที่ 24.80 บาท เพิ่มขึ้น 0.50 บาท หรือ 2.06% สูงสุดที่ระดับ 24.90 บาท ต่ำสุดที่ระดับ 24.40 บาท มูลค่าการซื้อขาย 119.33 ล้านบาท

ทั้งนี้ราคาหุ้นปรับตัวขึ้นมาอยู่ในแดนบวก หลังจากวานนี้ราคาหุ้นปรับตัวลดลงเกือบ 3%
โดยในวันนี้ นายประเสริฐ มริตตะพร กรรมการบริหารและผู้บริหารอาวุโส บริษัท ช. การช่าง จำกัด (มหาชน) หรือ CK  เปิดเผยว่า บริษัทยังมั่นใจว่างานประมูลภาครัฐเปิดประมูลอย่างมากในปีนี้ แม้ว่าในช่วงไตรมาส 1/61 ยังไม่เห็นสัญญาณการเปิดประมูล แต่เชื่อว่าในไตรมาส 2-4 นี้งานจะออกมาจำนวนมาก และยังคงคาดว่าบริษัทมีโอกาสได้งานราว 20-25%ของมูลค่างานที่ออกประมูล
ทั้งนี้ โครงการที่คาดว่าจะออกประมูลปีนี้ ได้แก่ โครงการรถไฟฟ้าสายสีม่วงใต้ ช่วงเตาปูน-ราษฎร์บูรณะ  มูลค่า 1.3 แสนล้านบาท  รถไฟฟ้าสายสีน้ำเงินส่วนต่อขยาย ช่วงบางแค-พุทธมณฑล 4 มูลค่า 2.12 หมื่นล้านบาท รถไฟฟ้าสายสีส้ม ช่วงศูนย์วัฒนธรรม-ตลิ่งชัน มูลค่า 8.5 หมื่นล้านบาท รถไฟฟ้าสายสีเขียว ช่วงสมุทรปราการ-บางปู มูลค่ารวมประมาณ 3 แสนล้านบาท และรถไฟทางคู่ระยะที่ 2 จำนวน 9 เส้นทาง มูลค่ารวมราว 1 แสนล้านบาท รวมแล้วประมาณ 4 แสนล้านบาท นอกจากนี้มีงานโครงการทางด่วนขั้นที่ 3 สายเหนือตอน N2 ช่วงเกษตร-นวมินทร์ และโครงการทางด่วนพระราม 3 – ดาวคะนอง – วงแหวนรอบนอกกรุงเทพมหานคร
“เรายังมั่นใจว่างานประมูลน่าจะมาปีนี้ ไตรมาสแรกข่าวประมูลยังไม่เห็น แต่คาดว่าในไตรมาส 2-4 น่าจะออกมาพอสมควร”นายประเสริฐ กล่าวกับ”อินโฟเควสท์”
อย่างไรก็ดี ในไตรมาส 1/61 บริษัทคาดว่ารายได้ใกล้เคียงไตรมาสเดียวกันของปีก่อนที่มีรายได้จากงานก่อสร้าง จำนวน 8 พันล้านบาท โดยทยอยรับรู้รายได้จากงานในมือ (Backlog) ที่มีอยู่ราว 7 หมื่นล้านบาท และทั้งปี 61 คาดว่ารายได้อยู่ที่ 3.5 หมื่นล้านบาทใกล้เคียงปี 60 ขณะที่จะรักษาระดับอัตรากำไรขั้นต้นให้อยู่ที่ 8-10%
นายประเสริฐ กล่าวว่า การปรับขึ้นค่าแรงขั้นต่ำ 5-22 บาท/วันทั่วประเทศมาที่ 308-330 บาท/วันนั้น ทาง CK แทบไม่ได้รับผลกระทบ เพราะค่าแรงที่จ่ายปัจจุบันสูงกว่าค่าแรงขั้นต่ำ และงานกว่า 50% ได้ให้ผู้รับเหมาอื่นรับช่วงทำงาน ซึ่งผู้รับเหมาช่วงเป็นผู้รับผิดชอบค่าแรงเอง
สำหรับความคืบหน้างานก่อสร้างโครงการรถไฟฟ้าสายสีส้ม (ตะวันออก) กับการรถไฟฟ้าขนส่งมวลชนแห่งประเทศไทย (รฟม.) จำนวน 3 สัญญาที่ กิจการร่วมค้า ซีเคเอสที โดย CK ร่วมกับ บมจ.ซิโน-ไทย เอ็นจีเนียริ่ง แอนด์ คอนสตรัคชั่น (STEC) สัดส่วน 60:40 นั้น ขณะนี้เริ่มงานก่อสร้างเมื่อปลายปีที่แล้ว งานก้าวหน้า 5% โดยมีระยะเวลาก่อสร้างกว่า 5 ปี หรือ 1,980 วัน ซึ่งโครงการนี้มีมาร์จิ้นดี
ทั้งนี้งาน 3 สัญญา ได้แก่ สัญญาที่ 1 งานก่อสร้างใต้ดิน ช่วงศูนย์วัฒนธรรมแห่งประเทศไทย-รามคำแหง 12 มูลค่าสัญญาทั้งสิ้น  20,633 ล้านบาท (รวมภาษีมูลค่าเพิ่ม) สัญญาที่ 2 งานก่อสร้างใต้ดิน ช่วงรามคำแหง 12-หัวหมาก มูลค่าสัญญาทั้งสิ้น  21,507 ล้านบาท (รวมภาษีมูลค่าเพิ่ม) และสัญญาที่ 5 งานก่อสร้างศูนย์ซ่อมบำรุงและอาคารจอดรถ มูลค่าสัญญาทั้งสิ้น  4,831.24 ล้านบาท (รวมภาษีมูลค่าเพิ่ม)
 